钦定古今图书集成/理学汇编/学行典/第227卷 > 《孝友庵记》前人
## 钦定古今图书集成/理学汇编/学行典/第227卷 > 《孝友庵记》前人

乌伤朱氏居赤岸者为最著。元之季世，丹溪先生讳
震亨，字彦修，以道德性命之说教其乡人，人咸服之。
先生娶戚氏，生二子：衍、玉。尝择地东朱山之原，谓其
子曰：“我死，与而母俱藏此，若等宜祔于左右。”皆应曰：
“诺。”已而戚氏卒，衍亦卒。未几，先生亦卒。玉奉先生及
母夫人柩窆于其中，奉兄柩窆墓右，又预治其左为
二穴。他日将与其妻合葬，即墓前若干武为庵，俾子
弟居之以奉洒扫，匾之曰：“孝友。”而来告曰：“此先君之
志，我则行之”，请有以示后人，使世守无怠。呜呼！古礼
之废也久矣，葬之弊为尤甚。古之葬者，万民各以其
族区分而序列之，惟有罪者则不入兆域。至周之季，
虽稍变弛，然族葬之礼未变也。昔尝观乎洙、泗之闲，
拜先圣人之墓，见伯鱼、子思之冢，昭穆序葬，而子孙
咸祔其侧，至今二千年而未已，犹有先王之遗意焉。
今之人儒衣冠而诵《六艺》者，皆以学孔子自命。至于
葬其亲，则往往信俗巫冢师之说，为其身谋，或父子
异处，或兄弟殊迁，使其魂魄不相接，形气不相依，与
黜罚其亲何异乎？而犹以儒称于人，不亦妄矣乎！若
先生父子者，可谓无愧于孔子。《传》不云乎：“慎终追远，
民德归厚矣。”慎终之事，玉既能行之，苟欲追远，则岂
不在后之人哉？玉之子，与衍之子，从父兄弟也。至于
孙，则为从祖兄弟矣。愈远而至于曾元，至于来昆，又
至于数十世分益尽，爱敬之心，得无少衰乎？幸有人
焉，能相率而拜于墓下，会于斯庵之中，指之曰：“某某
墓之子也，某墓之孙也，出于某墓者也，某墓又出于
先生者也。吾数十百人，其初数十人耳；数十人其初
数人耳。数人之先先生一人耳。一人之身何为而不
亲睦乎？闻斯言也，有不涕泣而下拜者，非人也，孝友
之心，其能自已乎？其有弗追远而返始者乎？斯岂先
生之志乎？其可以示后人否乎？”玉泣曰：“是先君命玉
之志也，请书之。”